Folketing
2002-03-15

I den der diskussion om økonomien forstod man næsten de borgerlige ordførere sådan, at der var rimelig god plads i den kommunale økonomi. Jeg tror, de borgerlige ordførere er på nogen afstand af den virkelighed, der udformer sig rundt om i kommunerne. Man er vel bekendt med, at kommunerne lige har sparet 1 mia. kr. på deres udgifter, fordi regeringen og regeringens støtteparti har tvunget dem derned, og at de skal endnu længere ned næste år? Det betyder da, at de kommer ud i en prioriteringsdiskussion, der hedder, at vil de det her, er de nødt til at skære på nogle andre områder. De kan vælge, at det ikke skal være børnene, at det skal være de gamle i stedet for. Men det er jo den reelle situation, som også mødet i Kommunernes Landsforening i går klart understregede. Det er den ene grund til, at vi er imod. Hvis vi havde 0,5 mia. kr. at brænde af på børneområdet, ville vi bruge dem til de mest udsatte børn og ikke strø dem med lind hånd ud over børneområdet som sådan.